**PREDGOVOR**

Tlo/zemljište ima ekološku, proizvodnu, tehničku/industrijsku, društveno-ekonomsku i kulturno-istorijsku funkciju. Ono je u sastavu gotovo svih terestičnih ekosistema i ključni pokazatelj njihovog kritičnog opterećenja–zagađenja i/ili oštećenja, jedinstven prirodni pročistač i pufer, transformator materija i energije, izvor vode, vazduha i hrane za biljke i edafon, višefunkcionalni temelj za izgradnju–širenje urbanih i industrijskih objekata, infrastrukture, rekreacionih površina i odlagališta otpada.

Nefunkcionalno korištenje tla/zemljišta u životnoj sredini s vremenom izaziva interaktivne konfliktne situacije – zagađenja i degradacije tla unutar prirodnih i antropogenih ekosistema, te privremenu ili trajnu prenamjenu najčešće plodnog poljoprivrednog zemljišta i/ili produktivnog šumskog zemljišta.

Racionalno ili održivo upravljanje i zaštita tla je obaveza u okviru aktualne politike održivog razvoja i zaštite svjetskih i nacionalnih zemljišnih resursa. Takva politika je ozbiljnije i organiziranije inicirana Prvom konferencijom UN-a za okoliš i razvoj 1972. u Stockholmu i Konferencijom u Rio De Janeiru 1992. s Programom akcije – Agenda 21.

U uslovima intenzivne oranične biljne proizvodnje su zabilježeni neki specifični procesi degradacije pedofizikalnih bitnosti–kvarenje strukture, zbijanje, smanjenje propusnosti za vodu, pedohemijskih bitnosti–dehumizacija, fitotoksični učinci i depresije rasta, pritisci na kontaktne akvatične ekosisteme, te pedobioloških bitnosti–poremećeni odnos fizioloških skupina mikroba i infekcija tla.

Za podizanje kvalitete odnosno stepena sadašnje pogodnosti obradivog zemljišta potrebne su hidromelioracijske ili/i agromelioracijske mjere u raznim kombinacijama–detaljna odvodnja, humizacija, kalcizacija, meliorativna gnojidba, krtičenje, desalinizacija ili/i dealkalizacija i dopunsko natapanje.

Zaštita tla obuhvata površinu i ispodpovršinske slojeve tla, formacije stijena i minerala, kao i njihove prirodne i prelazne oblike i procese.

Zaštita tla obuhvata zaštitu produktiviteta, strukture, ravnoteže vode i vazduha, te biote tla. Na površini tla ili ispod površine mogu se vršiti takve vrste djelatnosti i odlagati takve vrste materija koje ne zagađuju ili oštećuju kvantitet, kvalitet, materijalne procese zemljišta i komponente životne sredine.

U toku, kao i prije sprovođenja projekata (izgradnje, eksploatisanja ruda i dr.), mora se osigurati adekvatno razdvajanje i zaštita površinskog tla, kao i korišćenje tog tla za poljoprivredne namjene. Korisnik takvog područja će osigurati obnovu tog područja prema utvrđenom planu, odnosno razvoj, poslije završetka djelatnosti koje uključuju korišćenje tla, a tamo gdje postoje uslovi za to i ponovni razvoj–čak i ranije u toku samog korišćenja prirodnih resursa životne sredine ukoliko se to zahtjeva zakonskim propisima ili odlukom nadležnog organa.

*Ovom prilikom bih se zahvalila mentoru prof.dr.sc.Veljku Đukiću na svesrdno ukazanoj pomoći prilikom koncipiranja i izrade diplomskog/specijalističkog rada.*

*Šušak Ljilja*